Па-другое, абмежаванасць дэмаграфічнага, сацыяльна-эканамічнага і прыродна-экалагічнага патэнцыялу, што не дазваляе ў поўнай меры рэалізаваць задачы ўстойлівага развіцця на ўзроўні асобнай АТА. Сярэдняя колькасць насельніцтва адміністрацыйнага раёна Беларусі (без г. Мінска) – 64 тыс. чалавек, аднак па рэгіёнах яна вагаецца ад 51 тыс. чалавек у Магілёўскай да 87 тыс. чалавек у Брэсцкай абласцях. Пры гэтым ужо сёння ў кожным чацвёртым раёне краіны пражывае менш за 20 тыс. чалавек (найбольшая іх колькасць у Магілёўскай і Гомельскай абласцях), а ў такіх раёнах, як Расонскі, Нараўлянскі, Дрыбінскі і Краснапольскі, – прыкладна 10 тыс. чалавек. Калі ўлічыць, што амаль трэцяя частка насельніцтва большасці раёнаў знаходзіцца ва ўзросце старэй за працаздольны, а тэндэнцыя на скарачэнне агульнай яго колькасці захоўваецца, вельмі складана разлічваць на далейшае эканамічнае развіццё такіх адзінак.